Hlina, Alojz, poslanec NR SR (2014-07-01):
Vážený pán predsedajúci, vážené kolegyne, kolegovia, keď sme tu minule riešili, že prekladáme návrhy zákonov kvôli rokovaniu košického zastupiteľstva, tak som bol uvedený na správnu mieru, že nie, nie, nie, že sa predloží jeden z najgeniálnejších zákonov, aký kedy bol predložený v Národnej rade, a že bude schválený, ako, ako, čo sme tu hlasovali za medzištátnu zmluvu s Mongolskom. To znamená so všetkými hlasmi. Tak som zvedavý na to rokovanie poslaneckých klubov, ktoré ste mali, a že či vám poslanecké kluby podporia tento návrh, lebo tento návrh je minimálne v jednom bode zlý. Dokonca veľmi zlý a v úvodnej reči ste sa tým zlým nechválili, lebo vy sa zlým chválite. Tak teraz neviem, že či to je preto, že tu príde nejaký pozmeňovák a stiahnete to, čo ste tam mali tú hlúposť, alebo, aby som teda.... Lebo ak je tam nejaká hlúposť, tak je tam hlúposť taká, že so súhlasom na stavbe a nadstavbe majú súhlasiť tí, čo sú na najvyššom poschodí. Prosím vás, to kde sme? To naozaj, to je sen, ja neviem, v koho hlave, koho to napadlo, či to kvôli tým Kolibám, čo boli na košických sídliskách, alebo, že neviem, koho to vôbec napadlo, že toto, dať poškodiť takýmto spôsobom iných spolumajiteľov. Lebo hovoríme o poškodení iných spolumajiteľov. Prosím vás, ak ste raz niečoho spolumajiteľ, tak ste raz toho spolumajiteľ. To, že zrovna ste na najvyššom poschodí, to ešte ergo neznamená, že používate nejaké iné náležitosti. Prosím vás, veď vy poškodíte, a takto sa spýtam. Teda bude sa to meniť? Aby som to... To sa nejde meniť? Tak keď sa toto nejde meniť, tak dovoľte mi uviesť. Prosím vás, prijatím tohto návrhu, tuná je povedané, že súhlas so stavbou a nadstavbou, okrem teda klasických hlasovacích procedúr je potrebný súhlas všetkých vlastníkov na najvyššom poschodí. Dovoľte mi povedať, že to je podľa môjho názoru protiústavné, je to neetické, je to zlé. No nehnevajte sa, čo to má znamenať, veď vy vlastne vydierate ostatných spolumajiteľov! Ten, kto má najvyšší byt, vydiera tých ostatných. Znižuje im hodnotu jeho majetku, prosím vás! V aplikácii, ja vám poviem, čo to bude v aplikácii znamenať. Ten, čo je na najvyššom poschodí, je de facto vlastníkom aj tej strechy. De facto, lebo bez neho sa nič neurobí. Rozumiete, že čo dávate do rúk, aký nástroj niekomu? To znamená, ak máte v bytovom dobe 20 spolumajiteľov a na vrchu je jeden nad strechou, tak tomu zvyšujete práva. Jemu zvýšite hodnotu jeho bytu na úkor tých ostatných, lebo bude modelovať príklad. Nájde sa niekto, kto povie, že urobí nejakú stavbu, že je ochotný zaplatiť xy peňazí za to, ale on ešte okrem iného sa bude musieť dohodnúť s tým hore a ten bude vydierať, ten bude manipulovať, ten sa bude individuálne dohadovať. To je jeden prípad. Alebo druhý prípad, že proste nedovolí tam nikomu postaviť iba sebe. To znamená, de facto sprivatizuje strechu nad sebou. Vy poškodzujete práva ostatných spolumajiteľov v rámci bytového domu! Normálne to tu je a ešte údajne vám za to niekto zahlasuje ešte z ostatných okrem vašich poslušných. To neviem, to je precedens. Prosím vás, ak je niekto na najvyššom poschodí a ak sa spolumajitelia, lebo stále sú to spolumajitelia, všetci s nejakými procedurálne dohodnú, že bude hore stavba, tak toho na najvyššom to obťažuje, možno to, že počas tej stavby mu zatečie. Ale už iným ho to neobťažuje alebo resp. obťažuje rovnako ako všetkých ostatných, že má stavebný ruch, že má špinavé chodby, že je hluk a neviem čo. Ale po ukončení dajme tomu tej stavby sa mu parametre zlepšia, lebo sa mu oteplí ten byt, lebo tepelnoizolačné podmienky sa zmenia. Prečo by mal ten človek na najvyššom poschodí požívať zvýšené práva oproti ostatným? Ja tomu nerozumiem, normálne nerozumiem. To čo? Vy máte byt na najvyššom poschodí? Alebo kto, koho je to, lebo to je podľa mňa zlé. Ja neviem, kto vám, s kým ste to konzultovali alebo nekonzultovali. A, vážení spolumajitelia bytov, proste je predložený návrh novely zákona, ktorý je fakt zlý, a ja neviem v tých ostatných bodoch, v tomto je úplne zlý. Znižuje vám hodnotu vášho majetku a posilňuje hodnotu majetku človeka, ktorý býva na najvyššom poschodí. Ja mu to nezávidím, ale prečo? Len kvôli tomu, že by mu teoreticky mohlo zatiecť, keď to budú stavať? To je dôvodom na to, aby ste menili základné parametre? Ak sa raz niekto dohodne. Prosím vás, nemýľme si to, spolu, keď ste niečoho majiteľ, ste niečoho majiteľ, keď ste niečoho spolumajiteľ, ste niečoho spolumajiteľ. To je rozdiel. To je úplne rozdielny status. Musíte niečo strpieť, niečo musíte, proste musí sa prijať nejaké rozhodnutie. Prosím vás, už teraz, už teraz sú nefunkčné niektoré tie spoločenstvá, kvôli tomu sa nevedia dohodnúť. A ešte bude podmieňované súhlasom niekoho, kto bude hore. No garantujem vám, že hodnota bytov na najvyššom poschodí sa teraz zvýši. Práve kvôli tomuto ustanoveniu. To znamená, vy zvýšite hodnotu bytov na najvyššom poschodí práve kvôli tomu, lebo ten bude držať v ruke celý bytový dom. Vlastník bytového, bytu na najvyššom poschodí bude terorizovať, bude vydierať, bude obťažovať, bude proste, áno, bude mať v rukách, vy mu dáte do rúk nenáležitú výhodu oproti ostatným. Cena bytov na najvyššom poschodí po prijatí tejto novely stúpne. Dávate do rúk nekorektný nástroj. Nefunkčný nástroj. Nechápem, prečo poškodzujete práva ostatných. Čo ten chudák na prízemí. Už má dosť, čo mu kukajú do okien, a ešte má byť poškodený tým, že hore býva niekto, kto si tam..., normálne nerozumiem. Prosím vás, keby ste chceli niečo riešiť, tak by ste mali riešiť umiestnenie vysielačov, a to je to, kde ten trpí, ten na najvyššom poschodí. To je presne to, že tá kultúra našej krajiny, že my sme schopní umiestniť vysielače mobilných operátorov na školy preto, lebo tie školy sú častokrát strategicky umiestnené a nikomu nevadí, že dole pod tým vysielačom tým deťom robíte z hlavy praženicu. To nikomu nevadí, lebo niekto sa dohodol s poslancami, na šupu dostane sedem škôl. Všimnite si bratislavské školy, všimnite si bratislavské internáty, na každom, na skoro každom je umiestnený vysielač BTB. Každá civilizovaná krajina sa tomu bráni, každá civilizovaná krajina, dokonca Rusko je ďalej, Čína je ďalej, iné krajiny sú ďalej. Nehovorím o tom, kde je Rakúsko, náš sused. Tam môžte len snívať o tom, že by ste umiestnili vysielač niekde na tak exponované miesto ako na školu. Keby ste v Rakúsku povedali, že dáte na školu vysielač, tak si myslia, že vy ste blázon, že to je čistý mešuge. To je kto, kto to je za blázna, kto sem prišiel s takýmto debilným nápadom?! U nás to je funkčné. Pozrite si brati..., ja neviem, ako košické školy, predpokladám, že detto. Na každej bratislavskej škole je umiestnený vysielač, tak isto tí chudáci v bytových domoch v Petržalke majú nad hlavami umiestnené vysielače a tam sa asi ich nikto nepýtal. Je potrebné stavebné povolenie, súhlas s prenájmom, ja neviem, či sa podmieňuje, či je to v zákone. Nie je to v zákone. Tak to je to, no takže, to je presne to, ja som pripravený, že ma niekto opraví, ale na umiestnenie vysielača je potrebné stavebné povolenie na základe zmluvy o prenájme, zmluva o prenájme sa prijíma na zastupiteľstve spoločenstvom nejakým, s nejakou procedúrou. Tam ste mali ísť. Keď ste niekomu, niekomu dovolíte z hlavy urobiť praženicu, normálne to tam majú, tam im to pečie, to všetci vedia, všetci to vedia, len na Slovensku to nikto nevie, lebo Orange, lebo silní ľudia za ním, silní ľudia za tým a všetci sa tvárime, že nič. A normálne tým deťom, a už najväčšia absurdita je, že na škole pre nepočujúcich na Drotárskej aj tam to je. Rozumiete, tie deti, čo majú v uchu tie vysielače, chúďatá, čo im zosiluje, ja neviem čo, ešte aj na to im to dali. Bez kúska hanby, lebo je to lacné, lebo si našli päť poslancov, poslanci tu, nechcem sa k tomu vracať, niektorý z našich poslancov o tom vie svoje. Proste je to najfunkčnejšia vec, dohodne si s poslancami a tí sa nerozpakujú, daj to na školy, nevadí, super, tam máme centrálne to umiestnené. Ale toto nie celkom s tým súvisí, ale ja to hovorím aj preto, že my na najbližšiu schôdzu dáme návrh konečne, dáme sem návrh, som zvedavý na vaše rokovanie poslaneckých klubov, prosím vás. Z pohľadu bytových domov a spoločenstiev, keby ste riešili tento fakt, že ochránite ľudí na najvyššom poschodí, že umiestnenie vysielača je podmienené ich súhlasom, tak nepoviem pol slova, vážení! Nepoviem pol slova. Ale že dáte do zákona, že podmieniť súhlas so stavbou súhlasom vlastníka najvyššieho bytu, je zlé, je podľa mňa protiústavné, je nekorektné, je zlé, ale hlavne špeciálne, a to potom, ľudia, prípadne keď ich stretnete, týchto dvoch géniov, tak sa ich spýtajte, že ako to mysleli a prečo im znížili, prečo vám znížili hodnotu vašich bytov. Lebo vám znížia hodnotu vašich bytov. A tomu, čo je na najvyššom, zvýšia. Normálne zvýšia, on rádovo môže rátať, už má úplne iné postavenie, je úplne inde. Tento návrh je minimálne, ja som sa nevenoval tým ostatným ustanoveniam, minimálne v tomto ustanovení, to je, myslím, § 14 ods. 4, úplne zlý. Ďakujem.